Perussuomalaisten kansanedustaja Vesa-Matti Saarakkala uhkaa jättää puolueen eduskuntaryhmän, jos puolue-elinten yhteiskokousta ei suostuta järjestämään.

Saarakkala haluaa, että puoluehallituksen, -valtuuston ja eduskuntaryhmän yhteiskokouksessa päätetään jatkavatko perussuomalaiset hallituksessa.

Kokous pitäisi järjestää ennen eduskunnan valiokuntien budjettilausuntojen antamista eli aikaa ei olisi montaa viikkoa.

Saarakkalasta perussuomalaisten hallitukseen osallistuminen tarvitsee puolueen päätöksentekoelinten uuden hyväksynnän, koska sovittua hallitusohjelmaa ei ole hänen mukaansa noudatettu.

Saarakkala nostaa tiedotteessaan esimerkiksi hallituksen suomalaisten etuuksiin ja palveluihin kohdistamat heikennysesitykset. Myös hallitusohjelman kirjaus hallitusta maahanmuutosta, ei hänestä ole lähelläkään toteutua tai toteutumisesta ei ole mitään takeita.

Kansanedustaja pitää tärkeänä, että mandaatti hallituspaikalle on saatava samalta yhteiskokoukselta, joka aikanaan toukokuussa päätti hallitukseen osallistumisesta.

Saarakkalasta lopullinen päätös hallitukseen jäämisestä tai sen jättämisestä voisi perustua kahteen erilliseen yhteiskokoukseen, jossa ensimmäisessä annetaan evästykset ja toisessa päätetään hallituksessa jatkamisesta.

Hän sanoo, että perussuomalaiset voivat jatkaa hallituksessa vain, jos kokous hyväksyy sen. Muuten puolueen tulee jättää hallitus, ja valmistautua uusiin vaaleihin.